KOMMISSIONENS DIREKTIV 97/8/EF af 7. februar 1997 om ændring af Rådets direktiv 74/63/EØF om uønskede stoffer og produkter i foderstoffer (EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 74/63/EØF af 17. december 1973 om uønskede stoffer og produkter i foderstoffer (1), senest ændret ved direktiv 96/25/EF (2), særlig artikel 6, og
ud fra følgende betragtninger:
Ifølge direktiv 74/63/EØF skal dets bilag løbende tilpasses til den videnskabelige og tekniske udvikling;
på baggrund af den tidligere erfaring og af hensyn til en bedre forståelighed bør de artikler, som bilagene til direktiv 74/63/EØF er baseret på, anføres i nævnte bilags titel;
fodermidler, der indeholder flere uønskede stoffer og produkter, end det i henhold til bilag I til direktiv 74/63/EØF er tilladt for sådanne fodermidler, må kun leveres til videreforarbejdning til foderblandingsvirksomheder, som er godkendt i henhold til Rådets direktiv 95/69/EF af 22. december 1995 om betingelser og bestemmelser for godkendelse og registrering af visse foderstofvirksomheder og mellemhandlere (3); som bekendtgjort i direktiv 96/25/EF om omsætning af fodermidler anføres disse uønskede stoffer og produkter, medmindre de ikke allerede er nævnt for bestemte fodermidler i del A i bilag II til direktiv 74/63/EØF, eller skal optages i del B i bilag II til direktiv 74/63/EØF sammen med de tilsvarende fodermidler;
ved direktiv 96/25/EF ændres begreberne »ublandede foderstoffer« og »råvarer« endvidere til begrebet »fodermidler«, hvorfor bilagene bør tilpasses til den nye terminologi;
ifølge direktiv 74/63/EØF vedtages der med regelmæssige mellemrum en kodificeret udgave af bilagene, hvori der indsættes de ændringer, som er foretaget på grundlag af tilpasningen til den videnskabelige og tekniske udvikling; direktivets bilag er blevet ændret flere gange siden vedtagelsen; ændringerne er svære at håndtere på grund af deres antal, og fordi de er komplicerede og spredt over mange forskellige Tidender, og de mangler derfor den klarhed, der er nødvendig for anvendelsen af bestemmelserne; bilagene bør derfor kodificeres;
de i dette direktiv fastsatte foranstaltninger er i overensstemmelse med udtalelse fra Den Stående Foderstofkomité -
UDSTEDT FØLGENDE DIREKTIV:
Artikel 1
Bilag I og II til direktiv 74/63/EØF affattes som angivet i bilagene til nærværende direktiv.
Artikel 2
1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 30. juni 1998. De underretter straks Kommissionen herom.
Når medlemsstaterne vedtager disse bestemmelser henvises der deri til dette direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.
2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
Artikel 3
Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 7. februar 1997.